Abbozz preliminari tal-baġit li jemenda nru 6 għall-baġit ġenerali 2007 - Rendikont ta' l-infiq bit-taqsima - Taqsima III – Il-Kummissjoni /* KUMM/2007/0527 finali */





[pic] | KUMMISSJONI TAL-KOMUNITAJIET EWROPEJ | Brussel 13.9.2007 KUMM(2007) 527 finali ABBOZZ PRELIMINARI TAL-BAĠIT LI JEMENDA NRU 6 GĦALL-BAĠIT ĠENERALI 2007 RENDIKONT TA' L-INFIQ BIT-TAQSIMA Taqsima III – Il-Kummissjoni (preżentata mill-Kummissjoni) ABBOZZ PRELIMINARI TAL-BAĠIT LI JEMENDA NRU 6GĦALL-BAĠIT ĠENERALI 2007 RENDIKONT TA' L-INFIQ BIT-TAQSIMA Taqsima III – Il-Kummissjoni Wara li kkunsidrat: - it-Trattat li jistabbilixxi l-Komunità Ewropea, u b'mod partikolari l-Artikolu 272 tiegħu, - it-Trattat li jistabbilixxi l-Komunità Ewropea ta’ l-Enerġija Atomika, u b'mod partikolari l-Artikolu 177 tiegħu, - ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej[1], kif l-aħħar emendat bir-Regolament tal-Kunsill (KE, Euratom) Nru 1995/2006[2], u b'mod partikolari l-Artikolu 37 tiegħu, Il-Kummissjoni Ewropea qiegħda b'dan tippreżenta lill-awtorità baġitarja l-Abbozz Preliminari tal-Baġit li Jemenda Nru 6 għall-baġit ta' l-2007 għar-raġunijiet stipulati fil-memorandum ta' spjegazzjoni. WERREJ 1. Introduzzjoni 4 2. Mobilizzazzjoni tal-Fond ta' Solidarjetà ta' l-UE 4 2.1 Il-Ġermanja: Maltempata Kyrill 5 2.2 Franza (La Réunion): Ċiklun Tropikali Gamède 6 2.3 Finanzjament 7 3. Organizzazzjoni Dinjija Doganali 8 4. Riżolvimenti legali 9 4.1 Deċiżjoni tal-Qorti tal-Prim’Istanza 9 4.2 Il-Politika dwar il-Kompetizzjoni 10 5. Adozzjoni ta' Leġiżlazzjoni fil-Qasam tal-Politika Ambjentali 11 TABELLA MQASSRA SKOND L-INTESTATURI TAL-QAFAS FINANZJARJU 12 RENDIKONT TA' L-INFIQ BIT-TAQSIMA Ir-rendikont ta' l-infiq bit-taqsima jintbagħat separatament permezz tas-sistema SEI-BUD. Verżjoni bl-Ingliż ta' l-infiq bit-taqsima hija mehmuża għall-informazzjoni bħala anness tal-baġit. 1. Introduzzjoni L-Abbozz Preliminari tal-Baġit li Jemenda Nru 6 għall-Baġit ta' l-2007 (PDAB 6/2007) jkopri dawn il-punti li ġejjin: - Il-mobilizzazzjoni tal-Fond ta' Solidarjetà ta' l-UE għal ammont ta' EUR 172.2 miljuni f'approprjazzjonijiet għal impenji dwar maltempata maġġuri fil-Ġermanja f'Jannar 2007, u ċiklun tropikali fi Franza (La Réunion) fi Frar 2007. L-approprjazzjonijiet għal pagamenti li jikkorrispondu għandhom jiġu mqassma mill-ġdid. - Il-ħolqien ta' artikolu tal-baġit ġdid 14 03 03 sabiex isostni l-obbligi finanzjarji li joħorġu mill-adeżjoni tal-Komunitajiet Ewropej fl-Organizzazzjoni Dinjija Doganali. - Il-mobilizzazzjoni ta' fondi ġodda għal ammont ta' EUR 35.5 miljuni f'approprjazzjonijiet għal impenji fl-artikolu 26 01 50 07 sabiex jitħallsu danni lil rikorrenti wara s-sentenzi finali tal-Qorti tal-Prim'Istanza fil-Kawżi T-45/01 u T-144/02, Sanders u oħrajn u Eagle u oħrajn vs Il-Kummissjoni tat-12 ta' Lulju 2007. L-approprjazzjonijiet għal pagamenti li jikkorrispondu għandhom jiġu mqassma mill-ġdid. - Il-ħolqien ta' artikolu tal-baġit ġdid 03 03 02 Talbiet għal danni li jirriżultaw minn proċeduri legali kontra d-deċiżjonijiet tal-Kummissjoni fil-qasam tal-kompetizzjoni. - L-integrazzjoni fil-baġit 2007 ta' l-aġġustamenti tekniċi meħtieġa wara l-adozzjoni mill-Kunsill tad-Deċiżjoni 2007/162/KE li tistabbilixxi l-Istrument Finanzjarju tal-Protezzjoni Ċivili għall-perjodu 2007-2013[3]; u l-adozzjoni mill-Parlament Ewropew u l-Kunsill tar-Regolament (KE) Nru 614/2007 dwar l-Istrument Finanzjarju għall-Ambjent (LIFE+)[4]. Fil-qosor il-ħtiġiet globali mitluba fil-PDAB ( Preliminary Draft Amending Budget ) 6/2007 jammontaw għal EUR 207.7 miljun f'impenji addizzjonali. Il-207.7 miljun Euro f'approprjazzjonijiet għal pagamenti għandhom jinkisbu permezz ta' tqassim mill-ġdid. 2. Mobilizzazzjoni tal-Fond ta' Solidarjetà ta' l-UE Fit-18 ta’ Jannar partijiet kbar ta’ l-Ewropa Ċentrali ntlaqtu minn maltempata maġġuri li kkawżat ħsarat kbar f’numru ta’ pajjiżi. Fl-24 ta' Frar 2007 iċ-Ċiklun tropikali "Gamède" laqat lill-gżira ta' La Réunion u kkawża ħafna ħsara. Fi żmien it-terminu ta' għaxar ġimgħat stipulat mill-Artikolu 4 tar-Regolament tal-Kunsill (KE) Nru 2012/2002[5], il-Ġermanja u Franza applikaw għal għajnuna finanzjarja mill-Fond ta' Solidarjetà ta' l-UE fir-rigward tal-maltempata maġġuri u ċ-ċiklun tropikali rispettivament. Is-servizzi tal-Kummissjoni eżaminaw dawn l-applikazzjonijiet bir-reqqa skond ir-Regolament (KE) 2012/2002 u b’mod partikulari l-Artikoli 2, 3 u 4 tiegħu. Fil-qosor, l-aktar elementi importanti ta' l-evalwazzjoni huma dawn: 2.1 Il-Ġermanja: Maltempata Kyrill 1. L-applikazzjoni tressqet lill-Kummissjoni fid-29 ta’ Marzu 2007 fit-terminu ta’ għaxar ġimgħat wara li l-ewwel ħsara ġiet reġistrata fit-18 ta’ Jannar 2007. L-applikazzjoni tlestiet fit-12 ta' Lulju 2007. 2. Id-diżastru huwa ta’ oriġini naturali. Il-ħsara diretta totali ammontat għal EUR 4 687.3 miljun. Billi dan l-ammont jaqbeż il-limitu ta' EUR 3 267 miljun (jiġifieri EUR 3 biljun fi prezzijiet ta' l-2002), id-diżastru jikkwalifika bħala “diżastru naturali maġġuri” u għaldaqstant jaqa’ fil-qasam prinċipali ta' l-applikazzjoni tar-Regolament (KE) Nru 2012/2002. Il-ħsara diretta totali hija l-bażi li fuqha jsir il-kalkolu ta' l-ammont ta' għajnuna finanzjarja. L-għajnuna finanzjarja tista’ tintuża biss għal ħidmiet ta’ emerġenza essenzjali kif definiti fl-Artikolu 3 tar-Regolament. 3. Skond l-awtoritajiet Ġermaniżi, il-maltempata kkawżat telf sinifikanti fl-infrastruttura (it-trasport, l-elettriku, it-telekomunikazzjonijiet), il-forestrija, in-negozji u d-djar privati. Fir-reġjuni l-aktar effettwati ġie dikjarat stat ta' emerġenza. B’konsegwenza diretta tal-maltempata, ħdax-il persuna tilfu ħajjithom. Netwerks tat-toroq u tal-ferrovija ġew magħluqa b'siġar u b'kejbils tad-dawl imwaqqgħa, li wassal għal waqfien sħiħ tas-servizz tal-ferrovija fil-Ġermanja kollha u kien hemm ħtieġa ta' operazzjonijiet ta' tindif estensiv. Id-diżastru kkawża ħsara kbira fil-foresti, fejn qered b'mod totali jew parzjali żona ta' 87 000 ettaru bi ħsara ta' EUR 1.9 biljun fil-forestrija biss. Id-diżastru kkawża wkoll ħsarat diretti sinifikanti fi djar privati u negozji li, skond stimi pprovduti mill-industrija ta' l-assigurazzjoni, jammontaw għal EUR 2.4 biljun. L-applikazzjoni tinkludi prospett ta' danni, inkluż b'mod partikolari deskrizzjoni dettaljata ta' ħsarat fil-foresti għal kull Land. Fl-applikazzjoni, l-awtoritajiet Ġermaniżi stmaw il-ħsara diretta totali għall-ammont ta' EUR 4 748.1 miljun. Madankollu, peress li l-awtoritjaiet Ġermaniżi ma setgħux jeskludu li danni indikati fl-industrija ta' l-elettriku fl-ammont ta' EUR 60.8 miljuni kienu wkoll inklużi fl-istimi tad-danni privati mill-industrija ta' l-assigurazzjoni, il-Kummissjoni naqqset l-ammont ta' danni ta' l-industrija ta' l-elettriku mid-danni totali sabiex teskludi kwalunkwe konteġġ dobbju li jista' jkun hemm. Għalhekk, l-ammont totali ta' ħsara diretta li għandha titqies mill-Kummissjoni jammonta għal EUR 4 687.3 miljun. 4. L-ispiża għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament (KE) Nru 2012/2002 ġiet stmata mill-awtoritajiet Ġermaniżi għall-ammont ta' EUR 1 025 miljun u din ġiet maqsuma skond it-tipi differenti ta’ ħidmiet. L-akbar sehem mill-ħidmiet jirrigwarda ħidmiet ta' tindif fiż-żona milquta mid-diżastru u t-tqegħid mill-ġdid fi stat ta' ħidma, b'mod immedjat, ta' l-infrastruttura tat-tasport. Fuq il-bażi ta' l-informazzjoni pprovduta mill-awtoritajiet Ġermaniżi, huwa evidenti li l-ispiża reali ta' ħidmiet eliġibbli teċċedi sewwa l-ammont ta' għotja possibbli mill-Fond ta' Solidarjetà. It-tipi ta' ħidmiet li għandhom jiġu effettivament iffinanzjati mill-Fond ser ikunu definiti b'mod ċar fil-Ftehim ta' Implimentazzjoni. 5. B'żieda ma' l-għajnuna mill-Fond ta' Solidarjetà, l-awtoritajiet Ġermaniżi jipprevedu li jużaw il-programmi tal-Fond Agrikolu Ewropew għall-Iżvilupp Rurali (FAEŻR) (meta adottati mill-Kummissjoni) għal finijiet ta' riforestazzjoni, restorazzjoni ta' l-infrastruttura tat-toroq u miżuri ta' protezzjoni tal-foresti. 6. L-awtoritajiet Ġermaniżi kkonfermaw li l-ħidmiet eliġibbli msemmija taħt il-punt 4 hawn fuq m’humiex koperti b’assigurazzjoni. Bħala konklużjoni, għar-raġunijiet imsemmija hawn fuq, qiegħed jiġi propost li l-applikazzjoni magħmula mill-Ġermanja dwar il-maltempata ta' Jannar 2007 tiġi aċċettata bħala waħda ta' "diżastru maġġuri" u li tiġi proposta l-mobilizzazzjoni tal-Fond ta' Solidarjetà. 2.2 Franza (La Réunion): Ċiklun Tropikali Gamède 7. L-applikazzjoni ġiet ippreżentata lill-Kummissjoni fl-4 ta' Mejju 2007 fit-terminu ta' għaxar ġimgħat wara li l-ewwel ħsara ġiet reġistrata fl-24 ta' Frar 2007. Informazzjoni aġġornata dwar ċifri ta' danni waslet fid-19 ta' Ġunju, it-12 u s-17 ta' Lulju 2007. 8. Id-diżastru huwa ta’ oriġini naturali. L-awtoritajiet Franċiżi jistmaw il-ħsara diretta totali għall-ammont ta' EUR 211.6 miljun. Dan l-ammont jirrapreżenta 0.01% tad-DGN ta' Franza u 6.5 % tal-limitu normali applikabbli għal Franza għall-mobilizzazzjoni tal-Fond ta' Solidarjetà ta' EUR 3.267 biljun (jiġifieri EUR 3 biljun fi prezzijiet ta' l-2002). Il-ħsara diretta totali hija l-bażi li fuqha jsir il-kalkolu ta' l-ammont ta' għajnuna finanzjarja. L-għajnuna finanzjarja tista’ tintuża biss għal ħidmiet ta’ emerġenza essenzjali kif definiti fl-Artikolu 3 tar-Regolament. 9. Peress li l-ħsara totali tibqa' taħt il-limitu normali l-applikazzjoni hija bbażata fuq l-hekk imsejjaħ kriterju ta’ “diżastru reġjonali straordinarju” kif imsemmi fis-subparagrafu finali ta’ l-Artikolu 2(2) tar-Regolament (KE) Nru 2012/2002 li jistipula l-kundizzjonijiet għall-mobilizzazzjoni tal-Fond ta' Solidarjetà “taħt ċirkostanzi eċċezzjonali”. Taħt dan il-kriterju, reġjun jista’ eċċezzjonalment jibbenefika wkoll minn għajnuna mill-Fond fejn dan ikun affettwat minn diżastru straordinarju, prinċipalment wieħed naturali, li jaffettwa l-parti l-kbira tal-popolazzjoni tiegħu, u li jħalli riperkussjonijiet serji u li jdumu fuq il-kundizzjonijiet ta’ l-għajxien u fuq l-istabbiltà ekonomika tar-reġjun. Ir-Regolament jitlob konċentrazzjoni speċjali fuq ir-reġjuni remoti u iżolati, bħal reġjuni insulari u l-aktar imbiegħda kif definiti fl-Artikolu 299(2) tat-Trattat. 10. Kif stipulat fir-Rapport Annwali dwar il-Fond ta’ Solidarjetà (2002-2003) il-Kummissjoni tikkunsidra li sabiex il-kriterji speċifiċi għad-diżastri reġjonali jkollhom tifsira fil-kuntest nazzjonali, għandha ssir distinzjoni bejn avvenimenti serji reġjonali u dawk li jkunu biss lokali. Bi qbil mal-prinċipju tas-sussidjarjetà, dawk ta' l-aħħar jaqgħu taħt ir-responsabbiltà ta’ l-awtoritajiet nazzjonali, filwaqt li dawk ta' l-ewwel jistgħu jiġu kkunsidrati għal għajnuna taħt il-Fond ta' Solidarjetà. 11. L-awtoritajiet Franċiżi jiġġustifikaw l-applikazzjoni tagħhom bis-sitwazzjoni speċjali ta' La Réunion li hija l-aktar reġjun ultraperiferali mbiegħed u fl-istess ħin l-aktar popolat ta' l-Unjoni. Ġew preżentati provi li juru li minħabba l-lok iżolat ta' La Réunion u s-sitwazzjoni soċjo-ekonomika tagħha li diġà hija kritika, l-impatt u r-riperkussjonijiet li jdumu tal-ħsara kkawżata miċ-ċiklun huma ferm aktar serji milli kienu jkunu kieku s-sitwazzjoni kienet mod ieħor. 12. L-awtoritajiet Franċiżi rraportaw ħsara serja fl-infrastrutturi, partikolarment fit-toroq, il-provvista ta' l-ilma u t-telekomunikazzjonijiet (kważi EUR 100 miljun), kif ukoll fl-agrikoltura u s-sajd (aktar minn EUR 61 miljun). 13. Skond l-awtoritajiet Franċiżi d-diżastru kellu effett – fi gradi li jvarjaw – fuq il-popolazzjoni kollha ta' La Réunion, madwar 784 000 abitant. F'21 mill-24 communes tal-gżira kellu jiġi ddikjarat stat ta' emerġenza ( état de catastrophe naturelle ). 14. Il-provi ppreżentati mill-awtoritajiet Franċiżi sabiex juru r-riperkussjonijiet serji u li jdumu fuq il-kundizzjonijiet ta' l-għajxien u l-istabbiltà ekonomika tar-reġjun huma bbażati l-aktar fuq il-problemi li joħorġu mill-ħsara kkawżata f'xi toroq maġġuri, b'mod partikolari d-distruzzjoni ta' pont fit-triq unika l-aktar importanti li tgħaqqad iż-żewġ poli ekonomiċi fit-tramuntana u n-nofsinhar tal-gżira. Filwaqt li fil-frattemp inbena passaġġ proviżorju minn fuq ix-xmara, huwa mistenni li t-tiswija sħiħa tal-pont tkun għadha qed issir matul is-sena d-dieħla. Huwa asserit li l-fatt li t-traffiku qed jimxi bil-mod f'din ir-rotta, li għaliha mhemm prattikament ebda alternattiva, qed jaffettwa madwar 100 000 persuna (1/3 tal-popolazzjoni li taħdem) fil-moviment ta' kuljum tagħhom u dan għandu impatt serju fuq l-attività ekonomika. L-awtoritajiet Franċiżi jistennew li dan se jaffettwa ħażin ix-xogħol u t-tkabbir ekonomiku inkluż l-għeluq mistenni ta' numru ta' Impriżi Żgħar u ta' Daqs Medju. F'livell ogħla minn 29%, ir-rata tal-qgħad hija diġà għolja ħafna. 15. Barra minn hekk, il-maltempata wasslet għal telf ta' dħul importanti fis-sajd u b'mod partikolari fis-settur ta' l-agrikoltura (il-produzzjoni taz-zokkor tal-kannamieli u l-ħxejjex) li jaqbeż it-12% tal-fatturat annwali. Fit-turiżmu ċ-ċifri ppreżentati juru tnaqqis matul is-snin li għaddew, l-aktar minħabba l-epidemija taċ-Chicungunya (virus trażmess min-nemus). L-effetti taċ-ċiklun (jiġifieri ħsara diretta fl-infrastrutturi tat-turiżmu ta' EUR 3.3 miljun flimkien ma' telf ta' dħul minn kanċellamenti) huma mistennija li jżidu b'mod konsiderevoli din it-tendenza. 16. L-ispiża għal ħidmiet ta’ emerġenza essenzjali eliġibbli taħt l-Artikolu 3(2) tar-Regolament (KE) Nru 2012/2002 ġiet stmata mill-awtoritajiet Franċiżi għall-ammont ta' EUR 25 miljun u din ġiet maqsuma skond it-tipi differenti ta’ ħidmiet. 17. Franza mhix bi ħsiebha tuża finanzjament minn Strumenti Komunitarji oħrajn għal għanijiet relatati maċ-ċiklun. Flus mill-Fondi Strutturali taħt il-programmi ta' l-2000-2006 mhumiex aktar disponibbli. Flus mill-perjodu l-ġdid 2007-2013 mhumiex aktar disponibbli. 18. L-awtoritajiet Franċiżi kkonfermaw li l-ħidmiet eliġibbli msemmija taħt il-punt 9 hawn fuq mhumiex koperti b’assigurazzjoni. Bħala konklużjoni, għar-raġunijiet imsemmija hawn fuq, qiegħed jiġi propost li tiġi aċċettata l-applikazzjoni magħmula minn Franza dwar iċ-ċiklun tropikali Gamède bħala "diżastru reġjonali straordinarju" u li tiġi proposta l-mobilizzazzjoni tal-Fond ta' Solidarjetà. 2.3 Finanzjament Il-baġit annwali totali disponibbli għall-Fond ta’ Solidarjetà huwa ta’ EUR 1 biljun. Fl-2007, EUR 24 370 114 diġà huma ppjanati għal applikazzjonijiet li saru qabel, u dan iħalli disponibbli l-ammont ta' EUR 975 629 886. Minħabba li s-solidarjetà kienet il-ġustifikazzjoni ċentrali għall-ħolqien tal-Fond, il-Kummissjoni jidhrilha li l-għajnuna li tingħata mill-Fond għandha tkun progressiva. Dan ifisser li, skond prattika preċedenti, il-parti tal-ħsarat li taqbeż il-limitu (0.6 % tad-DGN jew EUR 3 biljun bil-prezzijiet ta' l-2002, liema minnhom ikun l-iżgħar ammont) għandha twassal għal intensità ta' għajnuna akbar minn ħsarat li jaslu sal-limitu. Ir-rata applikata fl-imgħoddi biex ikunu definiti l-allokazzjonijiet għal diżastri maġġuri hija ta’ 2.5 % tal-ħsara diretta totali taħt il-limitu u 6 % 'l fuq mil-limitu. Qiegħed jiġi propost li f’dan il-każ ikunu applikati l-istess perċentwali. L-allokazzjoni mill-Fond proposta mill-Kummissjoni hija bbażata fuq it-tagħrif li l-applikanti għamlu disponibbli, u hija kif ġej: (EUR) | Ħsarat diretti | Ammont ibbażat fuq 2.5 % | Ammont ibbażat fuq 6 % | Ammont totali ta’ għajnuna proposta | Il-Ġermanja, maltempata Kyrill | 4 687 300 000 | 81 665 725 | 85 240 260 | 166 905 985 | Franza/La Réunion, ċiklun Gamède | 211 600 000 | 5 290 000 | 0 | 5 290 000 | Total | 172 195 985 | Dan l-ammont ta’ kumpens iħalli mill-anqas 25 % tal-Fond ta’ Solidarjetà ta’ l-Unjoni Ewropea disponibbli għal allokazzjonijiet għal matul l-aħħar kwart tas-sena, kif mitlub mill-Artikolu 4(2) tar-Regolament (KE) 2012/2002. Madankollu, meta titqies l-identifikazzjoni ta' approprjazzjonijiet żejda fil-linja 13 04 01 Fond ta' Koeżjoni – it-tlestija ta' proġetti preċedenti, mhumiex ser ikunu meħtieġa approprjazzjonijiet għal pagamenti ġodda għall-finanzjament tal-pagamenti mill-Fond ta' Solidarjetà ta' l-UE lill-Ġermanja u lil Franza (La Réunion). Għalhekk ammont ta' EUR 172.2 miljun għandu jiġi allokat mil-linja tal-baġit 13 04 01 għal-linja tal-baġit 13 06 01 biex ikopri l-ħtiġiet korrispondenti relatati mal-mobilizzazzjoni tal-Fond ta' Solidarjetà ta' l-UE. 3. Organizzazzjoni Dinjija Doganali Il-Kunsill ta' l-Unjoni Ewropea ddeċieda fit-13 ta' Marzu 2001 li l-Komunità Ewropea għandha tfittex sħubija fl-Organizzazzjoni Dinjija Doganali. Huwa awtorizza lill-Kummissjoni sabiex tinnegozja s-sħubija tal-Komunità Ewropea fl-Organizzazzjoni Dinjija Doganali. Fuq il-bażi ta' din id-deċiżjoni tal-Kunsill, il-Komunità Ewropea ssottomettiet talba lill-Organizzazzjoni Dinjija Doganali sabiex issir membru sħiħ f'April 2001. Il-kwistjoni tas-sħubija ġiet diskussa matul is-sessjonijiet tal-Kunsill ta' l-Organizzazzjoni Dinjija Doganali ta' Ġunju 2001 kif ukoll fil-laqgħat sussegwenti ta' l-Organizzazzjoni Dinjija Doganali ta' Diċembru 2001 u Ġunju 2002. Wara kuntatti fil-livell politiku, it-talba ġiet ippreżentata mill-ġdid f'Ġunju 2006 fil-laqgħa tal-Kunsill ta' l-Organizzazzjoni Dinjija Doganali, u f'Diċembru 2006, il-Kunsill ta' l-Organizzazzjoni Dinjija Doganali u sussegwentement il-Kummissjoni tal-Politika ta' l-Organizzazzjoni Dinjija Doganali eżaminaw il-kwistjonijiet legali, tal-voti u baġitarji pertinenti għas-sħubija tal-Komunità Ewropea fl-Organizzazzjoni Dinjija Doganali. Fil-preżent il-Komunità Ewropea tipparteċipa f'dawk il-korpi ta' l-Organizzazzjoni Dinjija Doganali li twaqqfu minn konvenzjonijiet jew ftehim internazzjonali oħra li fihom hija diġà parti (eż. Ftehim ta' Valutazzjoni, Sistema Armonizzata, Konvenzjoni Riveduta ta' Kyoto, eċċ.). Fil-każ ta' korpi u laqgħat oħra hija tista' tipparteċipa biss bħala osservatur u f'xi każi jkun meħtieġ invit speċjali (eż. laqgħa tal-Kummissjoni ta' Politika). Bħala membru ta' l-ODD, il-Komunità Ewropea jkollha d-dritt tipparteċipa bis-sħiħ fil-korpi kollha ta' l-Organizzazzjoni Dinjija Doganali miftuħa għal sħubija ġenerali u li tiġi eletta f'korpi b'membri eletti. Il-Komunità Ewropea għandha tħallas kontribuzzjoni annwali lill-Organizzazzjoni Dinjija Doganali sabiex issaħħaħ ix-xogħol ta' l-Organizzazzjoni u sabiex tkopri spejjeż amministrattivi addizzjonali. Il-kontribuzzjoni tal-Komunità Ewropea għandha tkun tali li l-kontribuzzjonijiet ta' l-Istati Membri ta' l-UE flimkien ma' dik tal-Komunità Ewropea lill-Organizzazzjoni Dinjija Doganali jirriflettu l-piż u l-importanza tal-Komunità Ewropea f'materji ta' kummerċ u dwana internazzjonali. Fid-19 ta' Ġunju 2007, il-Kunsill ħa d-Deċiżjoni dwar l-eżerċizzju ta' drittijiet u obbligi simili għas-sħubija ad interim tal-Komunità Ewropea fl-Organizzazzjoni Dinjija Doganali. Il-Kunsill annwali ta' l-Organizzazzjoni Dinjija Doganali tad-29 ta' Ġunju 2007 adotta d-deċiżjoni sabiex jemenda l-Konvenzjoni li tistabbilixxi l-Kunsill għall-Kooperazzjoni Doganali sabiex tkun tista' sseħħ l-adeżjoni ta' unjonijiet doganali u ekonomiċi inter alia l-Komunità Ewropea. Qed jiġi propost li jsir l-artikolu tal-baġit ġdid li ġej: 14 03 03 – Sħubija f'organizzazzjonijiet internazzjonali fil-qasam tad-dwana u tat-taxxa, bi dħul pro memoria ("p.m."). L-obbligu finanzjarju li joħroġ mill-adeżjoni tal-Komunità Ewropea fl-Organizzazzjoni Dinjija Doganali mill-1 ta' Lulju 2007 għal nofs sena huwa stmat li jammonta EUR 0.5 miljun. Dan l-ammont jiġi allokat permezz ta' trasferiment intern. 4. Riżolvimenti legali 4.1 Deċiżjoni tal-Qorti tal-Prim’Istanza Fit-12 ta' Lulju 2007 il-Qorti tal-Prim'Istanza ("QPI") tat is-sentenzi finali fil-Kawżi T-45/01 u T-144/02, Sanders u oħrajn, u Eagle u oħrajn vs Il-Kummissjoni. Iż-żewġ sentenzi jobbligaw lill-Kummissjoni tħallas ammonti sostanzjali ta' danni lil aktar minn mitt applikant, li qabel kienu staff kuntrattwali fl-impriża konġunta JET u kienu talbu ħlas ta' danni minħabba li ma kinux ġew impjegati bħala staff ta' l-Euratom. Dawn huma s-sentenzi finali wara sentenzi interlokutorji ta' l-2004 li żammew il-prinċipju tal-talbiet rikorrenti, iżda illimitawhom għal ħames snin, wara l-argumenti tal-Kummissjoni fuq dan il-punt. Is-sentenzi ordnaw lill-partijiet jilħqu ftehim dwar l-ammonti. Il-QPI issa ddeċidiet fuq l-aħħar kwistjonijiet li dwarhom il-partijiet ma setgħux jiftiehmu. Ir-riżultat huwa li l-QPI taċċetta t-talbiet rikorrenti għal danni, kif kalkulati wara s-sentenzi interlokutorji, għall-perjodu ta' ħames snin skond dawk is-sentenzi. Għalkemm il-Kummissjoni tista' tappella, dan ma jkollux effett sospensiv u l-Kummissjoni tibqa' marbuta bl-obbligu li tħallas l-ammonti ordnati mill-QPI. Il-Kummissjoni kkalkulat id-danni bl-użu ta' rata ta' interessi kkwotata fil-parti operattiva tas-sentenza (li ġiet miftiehma mill-partijiet, fuq il-bażi ta' diversi sentenzi tal-Qorti tal-perjodu madwar l-1999 u l-2000). L-ammont totali ta' danni għaż-żewġ kawżi huwa EUR 47 805 000 jekk l-ammonti jiġu likwidati fil-31 ta' Ottubru 2007; EUR 47 951 000 jekk l-ammonti jiġu likwidati fit-30 ta' Novembru 2007. L-obbligu tal-ħlas ta' l-imgħax jibqa' applikabbli sal-pagament, ir-rata ta' l-imgħax adoperata mill-Qorti hija 5.25%, għalhekk hemm urġenza sabiex isiru l-pagamenti. Meta jitqies li s-sentenzi jikkonċernaw l-istaff u l-proċessi amministrattivi, il-Kummissjoni tipproponi li d-danni għandhom jiġu likwidati mill-partita tal-baġit 26 01 50 07 "Danni" fl-intestatura 5 tal-qafas finanzjarju. L-approprjazzjonijiet għall-partita tal-baġit "Danni" huma biss fl-ammont ta' EUR 250 000 fil-Baġit 2007. Il-Kummissjoni eżaminat kif xieraq il-possibbiltajiet li l-partita tal-baġit tiġi fornita mill-ġdid permezz ta' trasferiment ta' approprjazzjonijiet eżistenti fl-intestatura 5. Hija sabet li EUR 12.5 miljun jistgħu jiġu mmobilizzati permezz ta' tqassim mill-ġdid ta' approprjazzjonijiet għal impenji. It-talba għal approprjazzjonijiet għal impenji addizzjonali għall-partita tal-baġit 26 01 50 07 tista' għalhekk tiġi limitata għall-EUR 35.5 miljun sabiex jintlaħaq il-pakkett meħtieġ ta' EUR 48 miljun, filwaqt li l-intestatura 5 tal-qafas finanzjarju multi-annwali għandha marġni disponibbli ta' EUR 172.6 miljun taħt il-limitu tagħha ta' l-2007. L-ammont sħiħ jiġi impenjat u mħallas kompletament fl-2007. L-approprjazzjonijiet għal pagamenti jsiru disponibbli permezz ta' tqassim mill-ġdid mill-partiti tal-baġit 02 04 01 01 "Riċerka dwar l-Ispazju" u 02 04 01 02 "Riċerka dwar is-Sigurtà". Il-ħtiġiet għall-approprjazzjonijiet għal pagamenti għal attivitajiet ta' "Riċerka dwar is-Sigurtà u l-Ispazju" huma anqas milli kien maħsub oriġinarjament, minħabba li l-adozzjoni tard tal-bażi legali tal-FP7. Minħabba ż-żmien meħtieġ mill-pubblikazzjoni tas-sejħa għal proposti ta' riċerka sal-firma tal-kuntratti, fl-2007 ser jitħallsu ammonti iżgħar minn dawk antiċipati, u parti mill-finanzjament minn qabel ser jiġi pospost għall-2008. B'mod parallel għal dan l-Abbozz ta' Baġit li Jemenda, il-Kummissjoni qed tintroduċi talba għal trasferiment ta' approprjazzjonijiet għal EUR 12.5 miljun sabiex tqassam mill-ġdid impenji ta' kreditu eżistenti u tforni mill-ġdid lill-partita 26 01 50 07. 4.2 Il-Politika dwar il-Kompetizzjoni Bħala miżura ta' prudenza, qed jiġi propost li għandu jsir artikolu ġdid tal-baġit 03 03 02 Talbiet għal danni li jirriżultaw minn proċeduri legali kontra d-deċiżjonijiet tal-Kummissjoni fil-qasam tal-kompetizzjoni, sabiex titqies il-possibbiltà ta' implikazzjonijiet baġitarji li joħorġu minn deċiżjonijiet tal-Qorti tal-Ġustizzja jew il-Qorti tal-Prim'Istanza. Fil-linja għandu jsir dħul pro memoria ("p.m."). L-artikolu preżenti huwa intiż sabiex ikopri kwalunkwe nefqa li toriġina minn danni mogħtija mill-Qorti lil rikorrenti u li jirriżultaw minn proċedimenti legali kontra d-deċiżjonijiet tal-Kummissjoni fil-qasam tal-kompetizzjoni. Peress li stima raġonevoli ta' l-impatt finanzjarju fuq il-baġit ta' l-UE ma tistax tiġi stabbilita minn qabel, f'dan l-artikolu jidher dħul pro memoria ("p.m."). Jekk meħtieġ, il-Kummissjoni għandha tipproponi li tagħmel disponibbli l-approprjazzjonijiet relatati mal-ħtiġiet attwali permezz ta' trasferimenti jew permezz ta' abbozz preliminari ta' baġit li jemenda. 5. Adozzjoni ta' Leġiżlazzjoni fil-Qasam tal-Politika Ambjentali Jeħtieġ li jsiru adattamenti għar-rimarki baġitarji sabiex jiġu integrati fil-baġit 2007 l-aġġustamenti tekniċi meħtieġa wara l-adozzjoni tad-Deċiżjoni tal-Kunsill 2007/162/KE li tistabbilixxi l-Istrument Finanzjarju ta' Protezzjoni Ċivili għall-perjodu 2007-2013[6]. Il-bidliet jaffettwaw l-artikoli/il-partiti tal-baġit li ġejjin: 07 01 04 02, 07 04 01 u 19 06 05. Aġġustamenti tekniċi huma wkoll meħtieġa wara l-adozzjoni mill-Parlament Ewropew u l-Kunsill tar-Regolament (KE) Nru 614/2007 dwar l-Istrument Finanzjarju għall-Ambjent (LIFE+)[7], kif ukoll il-miżuri tranżitorji approvati mill-awtorità baġitarja permezz tad-Dikjarazzjoni Konġunta adottata bħala parti mill-proċedura tal-baġit 2007. It-tibdil jaffettwa l-partiti ta' l-artikoli tal-baġit li ġejjin: 07 01 04 01 u 07 03 07. TABELLA MQASSRA SKOND L-INTESTATURI TAL-QAFAS FINANZJARJU Qafas Finanzjarju Intestatura/subintestatura | Qafas finanzjarju 2007 | Baġit 2007 + AB 1-5/2007 | PDAB 6/2007 | Baġit 2007 + AB 1-5/2007 +PDAB 6 | |CA |PA |CA |PA |CA |PA |CA |PA | | 1. TKABBIR SOSTENIBBLI | | | | | | | | | | 1a. Kompetittività għat-tkabbir ekonomiku u l-impjieg |8 918 000 000 | |9 367 547 511 |7 046 794 397 | |-35 500 000 |9 367 547 511 |7 011 294 397 | |1b. Koeżjoni għat-tkabbir ekonomiku u l-impjieg |45 487 000 000 | |45 486 784 504 |37 790 265 808 | |-172 195 985 |45 486 784 504 |37 618 069 823 | | Total | 54 405 000 000 | |54 854 332 015 | 44 837 060 205 | | |54 854 332 015 | 44 629 364 220 | | Marġni[8] | | |50 667 985 | | | |50 667 985 | | | 2. KONSERVAZZJONI U ĠESTJONI TAR-RIŻORSI NATURALI | | | | | | | | | | Li minnhom, nefqa relatata mas-suq u ħlasijiet diretti |45 759 000 000 | |42 713 661 000 |42 437 641 756 | | |42 713 661 000 |42 437 641 756 | | Total | 58 351 000 000 | |56 250 230 036 | 54 718 545 736 | | |56 250 230 036 | 54 718 545 736 | | Marġni | | |2 100 769 964 | | | |2 100 769 964 | | | 3. ĊITTADINANZA, LIBERTÀ, SIGURTÀ U ĠUSTIZZJA | | | | | | | | | | 3a. Libertà, Sigurtà u Ġustizzja |637 000 000 | |623 833 000 |473 683 000 | | |623 833 000 |473 683 000 | |3b. Ċittadinanza | 636 000 000 | |647 603 114 |728 272 766 |+172 195 985 |+172 195 985 |819 799 099 |90 468 751 | | Total | 1 273 000 000 | |1 271 436 114 | 1 201 955 766 | | |1 443 632 099 | 1 374 151 751 | | Marġni[9] | | |25 934 000 | | | |25 934 000 | | | 4. L-UE BĦALA MSIEĦBA GLOBALI[10] |6 578 000 000 | | 6 812 460 000 | 7 352 746 732 | | | 6 812 460 000 | 7 352 746 732 | | Marġni | | | 67 000 | | | | 67 000 | | | 5. AMMINISTRAZZJONI[11] | 7 039 000 000 | |6 942 364 030 | 6 942 264 030 | +35 500 000 | +35 500 000 | 6 977 864 030 | 6 977 764 030 | | Marġni | | | 172 635 970 | | | | 137 135 970 | | | 6. KUMPENS | 445 000 000 | |444 646 152 | 444 646 152 | | |444 646 152 | 444 646 152 | | Marġni | | | 353 848 | | | | 353 848 | | | TOTAL | 128 091 000 000 | 123 790 000 000 | 126 575 468 347 | 115 497 218 621 | +207 695 985 | +0 |126 783 164 932 | 115 497 218 621 | | Marġni | | |2 350 428 767 | 8 368 781 379 | | |2 314 928 767 | 8 368 781 379 | | [1] ĠU L 248, 16.9.2002, p. 1. [2] ĠU L 390, 30.12.2006, p. 1. [3] ĠU L 71, 10.3.2007, p. 9. [4] ĠU L 149, 9.6.2007, p. 1. [5] ĠU L 311, 14.11.2002, p. 3. [6] ĠU L 71, 10.3.2007, p. 9. [7] ĠU L 149, 9.6.2007, p. 1. [8] Il-Fond Ewropew ta' aġġustament għall-Globalizzazzjoni (EGF) mhux inkluż fil-kalkolu tal-marġni taħt l-Intestatura 1a. [9] L-ammont tal-Fond ta' Solidarjetà ta' l-Unjoni Ewropea (EUSF) huwa mdaħħal addizzjonalment ma' l-intestaturi rilevanti kif previst mill-IIA tas-17 ta' Mejju 2006 (ĠU C 139 ta' l-14.6.2006). [10] Il-marġni għall-2007 fl-intestatura 4 ma jinkludix l-approprjazzjonijiet relatati mar-Riżerva għal Għajnuna f'Emerġenza (EUR 234.5 miljun). [11] Biex jiġi kkalkulat il-marġni taħt il-limitu għall-intestatura 5, titqies in-nota tal-qiegħ (1) tal-qafas finanzjarju 2007-2013 għal ammont ta’ EUR 76 miljun għall-kontribuzzjonijiet ta' l-istaff għall-iskema ta’ pensjonijiet.